लेनिन ने इन सभी विचारों को ठुकराया। उन्होंने श्रमजीवी वर्ग को रूस का शासक वर्ग बनने की ज़रूरत को लोगों के सामने रखा। बीसवीं सदी की शुरुआत में पूंजीवाद विश्व स्तर पर शोषण और लूट की एक व्यवस्था बन गया था। लेनिन ने इन हालातों का वैज्ञानिक समाजवाद के मार्क्सवादी सिद्धांत द्वारा विश्लेषण किया। लेनिन ने यह दर्शाया कि साम्राज्यवाद पूंजीवाद का अंतिम और आखिरी चरण है। साम्राज्यवाद के चरण में पूंजीवाद के तमाम अंतर्विरोध तीखे हो जाते हैं। इन अंतर्विरोधों को सुलझाने की परिस्थिति तैयार हो जाती है। लेनिन ने पूंजीवादी देशों के असमान विकास के नियम को उजागर किया। उन्होंने यह अनुमान लगाया कि साम्राज्यवादी श्रृंखला अपनी सबसे कमजोर कड़ी पर टूटेगी। लेनिन इस निर्णय पर पहुंचे कि श्रमजीवी क्रांति ऐसे देश में भी विजयी हो सकती है जिस देश में पूंजीवाद दूसरे देशों के मुकाबले बेशक कम विकसित हो।